CELEX: 62020CN0470
Language: fi
Date: 2020-09-29 00:00:00
Title: Asia C-470/20: Ennakkoratkaisupyyntö, jonka Riigikohus (Viro) on esittänyt 29.9.2020 – AS Veejaam ja OÜ Espo v. AS Elering

14.12.2020   
            
            
               FI
            
            
               Euroopan unionin virallinen lehti
            
            
               C 433/31
            
         
      Ennakkoratkaisupyyntö, jonka Riigikohus (Viro) on esittänyt 29.9.2020 – AS Veejaam ja OÜ Espo v. AS Elering
      (Asia C-470/20)
      (2020/C 433/39)
      Oikeudenkäyntikieli: viro
      
         Ennakkoratkaisua pyytänyt tuomioistuin
      
      Riigikohus
      
         Pääasian asianosaiset
      
      
         Valittajat: AS Veejaam ja OÜ Espo
      
         Vastapuoli: AS Elering
      
         Ennakkoratkaisukysymykset
      
      
                  1)
               
               
                  Voidaanko valtiontukea koskevia Euroopan unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” (1) 50 kohdan mukaista kannustavan vaikutuksen vaatimusta tulkita siten, että niiden kanssa on sopusoinnussa sellainen valtiontukiohjelma, jossa annetaan uusiutuvan energian tuottajalle mahdollisuus hakea valtiontuen maksamista hankkeen töiden aloittamisen jälkeen, siinä tapauksessa, että kansallisen säännöksen mukaan jokaisella tuottajalla, joka täyttää laissa säädetyt ehdot, on oikeus tuen saantiin, eikä toimivaltaiselle viranomaiselle anneta tältä osin harkintavaltaa?
               
            
                  2)
               
               
                  Estääkö valtiontuen kannustavan vaikutuksen joka tapauksessa se, jos valtiontuen perusteena oleva investointi on tehty ympäristöluvan ehtojen muuttumisen vuoksi, toisin sanoen tilanteessa, jossa, kuten tässä tapauksessa, hakija olisi tiukempien lupaehtojen vuoksi todennäköisesti lopettanut toimintansa, ellei olisi saanut valtiontukea?
               
            
                  3)
               
               
                  Onko tilanteessa, jossa, kuten tässä tapauksessa, komissio on valtiontukipäätöksellä vahvistanut niin olemassa olevan tukiohjelman kuin myös siihen suunnitellut muutokset sisämarkkinoille soveltuviksi ja valtio on muun muassa ilmoittanut, että soveltaa olemassa olevaa tukiohjelmaa ainoastaan tiettyyn määräaikaan saakka, mutta olemassa olevan tukiohjelman soveltamista on jatkettu voimassa olevan lain perusteella valtion ilmoittamaa määräaikaa kauemmin, kyseessä neuvoston asetuksen (EU) 2015/1589 (2) 1 artiklan c alakohdassa tarkoitettu uusi tuki, ottaen huomioon muun muassa unionin tuomioistuimen kannat asiassa C-590/14 P (3) (tuomion 49 ja 50 kohta)?
               
            
                  4)
               
               
                  Onko tilanteessa, jossa komissio on jälkikäteen päättänyt olla vastustamatta SEUT 108 artiklan 3 kohdan vastaisesti sovellettua tukiohjelmaa, toimintatuen saamiseen oikeutetuilla henkilöillä oikeus hakea tuen maksamista myös komission päätöstä edeltäneeltä ajalta, edellyttäen, että kansallinen prosessioikeus antaa tähän mahdollisuuden?
               
            
                  5)
               
               
                  Onko tukiohjelman puitteissa toimintatukea hakevalla henkilöllä, joka aloitti sisämarkkinoille soveltuvaksi katsottujen ehtojen mukaisen hankkeen toteuttamisen aikana, jolloin tukiohjelmaa sovellettiin laillisesti, mutta joka haki valtiontukea aikana, jolloin tukiohjelmaa oli jatkettu ilmoittamatta tästä komissiolle, oikeus saada valtiontukea SEUT 108 artiklan 3 kohdan määräyksistä riippumatta?
               
            
         (1)  EUVL 2014, C 200, s. 1.
      
         (2)  Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä 13.7.2015 annettu neuvoston asetus (EU) 2015/1589 (EUVL 2015, L 248, s. 9).
      
         (3)  Unionin tuomioistuimen tuomio 26.10.2016, DEI v. komissio (C-590/14 P, EU:C:2016:797).